इंदौर. सट्टेबाजी के कारण बाजार में तुअर दाल 200 रुपए किलो के पार पहुंचाने और नए साल में चना, मूंग दाल के दाम बढ़ाने की साजिश फेल करने के लिए मंगलवार को आयकर विभाग दिल्ली की टीम ने दाल ब्रोकर्स और कमोडिटी एक्सचेंज चलाने वालों पर छापा मारा।
इंदौर के साथ मुंबई और दिल्ली में यह कार्रवाई की गई। टीम ने कारोबारियों के दफ्तर और घरों से ऑनलाइन ट्रांजेक्शन का रिकॉर्ड और अन्य दस्तावेज जब्त किए हैं। बताया जा रहा है कि सटोरियों की साजिश को फेल करने के पीएमओ से मिले ग्रीन सिग्लन के बाद कार्रवाई की गई।
दिल्ली टीम ने इंदौर आयकर अफसरों को साथ लेकर सीए अशोक जैन के अरिहंत कमोडिटी व दाल ब्रोकर्स मनोज अग्रवाल के दफ्तर, घर पर छापा मारा। वहीं मुंबई में एनसीडेक्स के दफ्तर के साथ करीब 18 जगहों और दिल्ली में करीब 12 जगहों पर कार्रवाई की। इसमें देश के बड़े ब्रोकरिंग हाउस ग्लेनकोर, ईटीजी, एडलवाइज पर छापे मारे गए। उधर कार्रवाई के दौरान एनसीडेक्स ने औपचारिक बयान जारी किया है कि यह रुटीन कार्रवाई है और हम पूरा सहयोग कर रहे हैं।
बताया जा रहा है कि बड़े दाल व्यापारियों और ब्रोकर्स हाउसेस ने बाजार में दाल की कमी का माहौल बनाकर तुअर दाल की कीमत दो सौ रुपए किलो के पार पहुंचाई थी। केंद्र सरकार को जानकारी मिली थी कि बड़े ब्रोकर्स हाउस और दाल ब्रोकर्स नए साल में चना, मूंग दाल के दाम भी इसी तरह बढ़ाने की तैयारी कर रहे हैं। इसे फेल करने के लिए यह कार्रवाई की जा रही है।
पानी में ही घुमाते रहते थे जहाज
जानकारों के अनुसार कीमतों को लेकर सट्टेबाजों की लंबी प्लानिंग चलती थी। ब्रोकर्स और वायदा कारोबारी विदेशों में सस्ते भाव में दाल के सौदे करते थे। इस दाल के भाव वायदा बाजार में बढ़ाने के लिए बाजार में कृत्रिम कमी पैदा करते थे। विदेशों से दाल लेकर आने वाले जहाजों को जानबूझकर समंदर में ही घुमाते रहते थे। जैसे बाजार में दाल की कमी के चलते भाव बढ़ते तो जहाजों को किनारे पर लगाकर दाल को बाजार में बेचा जाता था।
मूंग, चने व अन्य दाल के भाव पर थी नजर
तुअर दाल की तरह अब सट्टेबाजों की नजर चना, मूंग व अन्य दालों के भाव पर थी। इसे लेकर सट्टेबाज और बड़े ब्रोकर्स हाउसेस विदेशों में सस्ते भाव पर दाल के सौदे किए जाने लगे थे। आने वाले समय में कृत्रिम कमी लाकर इनके भाव भी दोगुने करने की तैयारी थी।
ऑनलाइन ट्रांजेक्शन का रिकॉर्ड जब्त किया
टीम सुबह 9 बजे ही इंदौर में अरिहंत और अग्रवाल के घर, दफ्तरों में पहुंची। यहां से पांच सालों में किए गए ऑनलाइन ट्रांजेक्शन के रिकॉर्ड निकाले और प्रिंट कराए। कुछ जरूरी ऑनलाइन ट्रांजेक्शन को पेन ड्राइव में लिया। देर रात तक दोनों जगह कार्रवाई जारी थी। आयकर विभाग सर्च कर रहा है कि इस तरह के ट्रांजेक्शन से इन्होंने कितना प्रॉफिट कमाया।
अरिहंत और अग्रवाल का बड़ा कारोबार
अरिहंत कमोडिटी के देश में दो हजार से ज्यादा टर्मिनल हैं, जहां शेयर व कमोडिटी का कारोबार किया जाता है। इसके संचालक अशोक जैन हैं। छापे के चलते टर्मिनल सुबह से दोपहर करीब साढ़े बारह बजे तक बंद रहा। अग्रवाल का दाल व तेल का बड़ा कारोबार इंदौर के साथ दिल्ली व अन्य जगह है। ये खरीदी बुक कर वायदा बाजार में ऑनलाइन माल बेचते हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva